b'\n_START_ARTICLE_\nLudwig Erhard\n_START_SECTION_\nBakgrunn\n_START_PARAGRAPH_\nLudwig Erhard ble f\xc3\xb8dt i F\xc3\xbcrth, som s\xc3\xb8nn av tekstilvarehandleren Wilhelm Philipp Erhard og hans hustru Augusta, f\xc3\xb8dt Hassold._NEWLINE_Han tjenestegjorde under f\xc3\xb8rste verdenskrig fra 1916 i artilleriet, kjempet i Romania, og ble alvorlig skadet n\xc3\xa6r Ieper i 1918. _NEWLINE_Etter krigen studerte han \xc3\xb8konomi, f\xc3\xb8rst i N\xc3\xbcrnberg og senere i Frankfurt am Main. Han tok doktorgraden (dr. oecon.) i 1925. I Frankfurt giftet han seg med Luise Schuster, og de flyttet til F\xc3\xbcrth, hvor han ledet farens selskap. Tre \xc3\xa5r senere ble han imidlertid assistent og senere underdirekt\xc3\xb8r ved markedsforskningsinstituttet Institut f\xc3\xbcr Wirtschaftsbeobachtung der deutschen Fertigware. _NEWLINE_P\xc3\xa5 grunn av krigsskadene kunne han ikke delta aktivt i andre verdenskrig, men studerte isteden \xc3\xb8konomiske scenarioer ved ulike utfall av krigen.\n_START_SECTION_\nPolitiker\n_START_PARAGRAPH_\nEtter den andre verdenskrig ble han finansminister i Bayern, og arbeidet senere med den tyske pengepolitikken. I 1949 ble han innvalgt i Forbundsdagen, og sluttet seg til CDU. I september 1949 ble han utnevnt til f\xc3\xb8deral finansminister i Adenauers f\xc3\xb8rste regjering. Han var finansminister fra 1949 til 1963 og gjennom den rollen han da spilte fikk han tilnavnet far til det tyske s\xc3\xa5kalte \xc2\xabWirtschaftswunder\xc2\xbb og grunnla den sosiale markeds\xc3\xb8konomien som skulle forbli styrende for det \xc3\xb8konomiske systemet i landet.\n_START_SECTION_\nForbundskansler\n_START_PARAGRAPH_\nDa Adenauer gikk av i 1963, ble Erhard kansler, og ved valget i 1965 ble han gjenvalgt. I 1966 gikk fridemokratene FDP ut av koalisjonen i protest mot at et budsjett var offentliggjort for tidlig, og Erhard m\xc3\xa5tte g\xc3\xa5 av. Hans etterf\xc3\xb8lger Kurt Georg Kiesinger dannet en s\xc3\xa5kalt storkoalisjon av CDU og SPD._NEWLINE_Erhard var medlem av Forbundsdagen til sin d\xc3\xb8d i 1977.'